Projekts

**Informatīvais ziņojums**

**par Ekonomikas ministrijas pamatbudžeta programmas 96.00.00 „Latvijas prezidentūras Eiropas Savienības Padomē nodrošināšanu 2015.gadā” ietvaros apropriācijas pārdali starp budžeta izdevumu kodiem atbilstoši ekonomiskajām kategorijām**

Saskaņā ar likuma „Par valsts budžetu 2014.gadam” 35. panta pirmajā daļā noteikto – ja ir pieņemts attiecīgs Ministru kabineta lēmums, finanšu ministram ir tiesības veikt apropriācijas pārdali ministrijas vai centrālās valsts pārvaldes iestādes budžeta programmas 96.00.00 „Latvijas Prezidentūras Eiropas Savienības Padomē nodrošināšana 2015.gadā” ietvaros. Ekonomikas ministrija iesniedz informatīvo ziņojumu „Informatīvais ziņojums par Ekonomikas ministrijas pamatbudžeta programmas 96.00.00 „Latvijas prezidentūras Eiropas Savienības Padomē nodrošināšanu 2015.gadā” par apropriācijas pārdali starp budžeta izdevumu kodiem atbilstoši ekonomiskajām kategorijām”.

**Pašreizējā situācija un problēmas raksturojums**

Latvijas prezidentūras Eiropas Savienības Padomē veiksmīgas norises pamatā būs profesionāli nodarbinātie, kuriem, sekmīgai pienākumu pildīšanai, jābūt nodrošinātiem ar atbilstošiem tehniskiem līdzekļiem.

Likumā „Par valsts budžetu 2014.gadam” apstiprināts finansējums Ekonomikas ministrijas budžeta programmā 96.00.00 „Latvijas prezidentūras Eiropas Savienības Padomē nodrošināšanai 2015.gadā” 3 109 595 *euro* apmērā.

Latvijas prezidentūras laikā Eiropas Savienības Padomē Ekonomikas ministrijas atbildībā ir trīs Eiropas Savienības ministru padomju sagatavošana:

– Ārējo attiecību padome tirdzniecības jautājumos (jāsagatavo viena formālā ministru padome un viena neformālā ministru padome),

* Enerģētikas ministru padome (divas formālās ministru padomes un viena neformālā ministru padome),
* Konkurētspējas ministru padome - uzņēmējdarbības un iekšējā tirgus jautājumi (divas formālās ministru padomes un viena neformālā ministru padome).

Ekonomikas ministrijas atbildībā ir 12 Eiropas Savienības Padomes darba grupas/komitejas: Tirdzniecības politikas komiteja, Ekonomikas politikas komiteja, Statistikas jautājumu darba grupa, Tirdzniecības jautājumu darba grupa, Eksporta kredītu jautājumu grupa, Uzņēmējdarbības un pakalpojumu jautājumu darba grupa, Tehniskas harmonizācijas jautājumu darba grupa, Konkurences jautājumu darba grupa, Patērētāju aizsardzības un informācijas jautājumu darba grupa, Enerģētikas jautājumu darba grupa, *ILUC* jautājumu *ad hoc* darba grupa. Latvijas prezidentūras laikā būs jānovada aptuveni 200 darba grupu/komiteju sanāksmes.

Gatavojoties prezidentūrai bija plānots darbam Latvijas Republikas patstāvīgajā pārstāvniecībā Eiropas Savienībā (Briselē) nosūtīt 21 nozares padomnieku un darbam Latvijas Republikas Pastāvīgajā pārstāvniecībā Apvienoto Nāciju Organizācijā Ženēvā (Šveicē) nosūtīt 3 nozares padomniekus. Uz Latvijas prezidentūras laiku šobrīd Eiropas Savienības Padomē esam nosūtījuši 8 nozares padomniekus uz Briseli un 1 uz Ženēvu. Līdz gada beigām plānojam nosūtīt vēl 3 nozares padomniekus uz Briseli un 1 uz Ženēvu. Lai kompensētu iztrūkstošos nozares padomniekus, plānojam un jau šobrīd piesaistām ministrijas speciālistus, vienlaikus nodrošinot uzsākto darbu nepārtrauktību gan ministrijā, gan Patērētāju tiesību aizsardzības centrā, gan Centrālajā statistikas pārvaldē un Konkurences padomē.

Lai nodrošinātu Ekonomikas ministrijas atbildībā esošo Eiropas Savienības Padomes darba grupu darbu atbilstošā līmenī un kvalitātē, piesaistīsim Latvijā bāzētos ekspertus. Eksperta pienākumi darba grupā būs jāveic papildus to esošajiem darba pienākumiem. Apzinot prezidentūras ietvaros veicamos papildus uzdevumus un piesaistot papildus ekspertus padomes darba grupu nodrošināšanai Latvijas prezidentūras laikā, amatpersonu skaits, kuras tieši iesaistītas darba grupās, ir pieaudzis no 78 2013.gada vidū, līdz 93 2014.gada maijā. Šobrīd trūkst finansējums 14 darba grupā iesaistīto darbinieku motivācijai. Veiksmīgai darba grupu norisei, t. sk. viedokļu sagatavošanā par darba grupās skatāmiem jautājumiem, papildu slodze jāuzņemas arī darbiniekiem, kas nav tieši iekļauti darba grupās. Bez tam, prezidentūras sagatavošanā un norisē jāiesaista gan augstākā līmeņa vadītāji, gan pārējās amatpersonas. Šie darbinieki būs noslogoti ārpus darba laika. Līdz ar to būtu nepieciešams rast finansējumu šo darbinieku papildus motivācijai. Lai nodrošinātu plānoto darba uzdevumu veikšanu gan ministrijā, gan Patērētāju tiesību aizsardzības centrā, gan Centrālajā statistikas pārvaldē un Konkurences padomē darbiniekiem ir jāuzņemas papildu slodze. Šobrīd trūkst finansējums 27 (t.sk. 20 ministrijā, 3 Patērētāju tiesību aizsardzības centrā, 3 Centrālajā statistikas pārvaldē un 1 Konkurences padomē) iesaistīto darbinieku motivācijai.

Plānojot 2014.gada budžetu, netika atļauta iespēja nodrošināt nozares padomniekus un ministrijas ekspertus ar atbilstošu tehnisko aprīkojumu - portatīvajiem datoriem, bez kuriem nav iespējams nodrošināt operatīvu un kvalitatīvu jautājumu risināšanu. Ministriju nozares padomniekus Latvijas Republikas Pastāvīgajā pārstāvniecībā Eiropas Savienībā un Apvienoto Nāciju Organizācijā Ženēvā ar portatīvajiem datoriem plānoja nodrošināt Ārlietu ministrija. Līdz šim brīdim tikai nozares padomnieks Latvijas Republikas Pastāvīgajā pārstāvniecībā Apvienoto Nāciju Organizācijā Ženēvā ir saņēmis no Ārlietu ministrijas portatīvo datoru.

Latvijas prezidentūras Eiropas Savienības laikā 2015.gada pirmajā pusē Ekonomikas ministrija plāno rīkot vairākus lielus un nozīmīgus pasākumus:

* Eiropas Savienības neformālo tirdzniecības ministru sanāksmi. Pirmo reizi Eiropas Savienības vēsturē organizējot sanāksmi starp sešiem Austrumu partnerības valstu tirdzniecības ministriem un ES dalībvalstu tirdzniecības ministriem veidojot kopēju darba sesiju;
* neformālo Eiropas Savienības Enerģētikas ministru sanāksmi;
* neformālo Eiropas Savienības Konkurētspējas ministru sanāksmi;
* Eiropas Standartizācijas samitu;
* Konkurences dienai veltītu konferenci;
* Patērētāju tiesībām veltītu konferenci;
* Konferenci par investīciju piesaistes jautājumiem.

**Priekšlikumi turpmākai rīcībai**

Lai kompensētu profesionālo darbinieku trūkumu un nodrošinātu nozares padomniekus un ekspertus ar atbilstošu tehnisko aprīkojumu, ministrija ierosina 2014.gadā plānotos un ieekonomētos līdzekļus „nozares padomniekiem” nepalielinot atlīdzību novirzīt atalgojumam 115 410 *euro* piemaksām; no precēm un pakalpojumiem novirzīt uz kapitālajiem izdevumiem 33 060 *euro*, lai segtu izdevumus 29 portatīvo datoru iegādei (viens portatīvais dators maksā 1 140 *euro*). Augsta līmeņa pasākumos, kur Latviju reprezentējošās amatpersonas galvenais pienākums ir pārstāvēt mutiski, ērtāk, neuzkrītošāk un operatīvāk lietojami portatīvie datori. Tā kā eksperti ir bāzēti Rīgā, ir nepieciešams nodrošināt ekspertu mobilitāti un pieeju pilnam informācijas apjomam, kas nepieciešams darbam, portatīvo datoru iegāde šo situāciju būtiski uzlabotu. Plānojam, ka 1 portatīvo datoru izmantos vairāki eksperti, kuri strādās ar vienas jomas jautājumiem (piem. iekšējā tirgus, uzņēmējdarbības utml.). Izvērtējot portatīvo datoru veiktspēju gan Latvijā, gan komandējumos ārvalstīs, tam jāatbilst šādām tehniskajām prasībām lai atvieglotu ekspluatāciju: portatīvā datora svars zem 1,5 kg, lai atvieglotu tā pārvietošanu; vismaz 13 collu ekrāns, lai atvieglotu tā izmantošanu; SSD disks, kas daudzkārtīgi palielina datora ātrdarbību un nodrošina datu drošumu iekārtas pārvietošanas laikā (atšķirībā no HDD nav kustīgo detaļu); ar Windows 8 PRO vai Microsoft Windows jaunāko versiju; uz subsīdijām un dotācijām 10 000 *euro.*

Standartizācijas samita organizēšanai 2015.gada 3.–5.jūnijā (2013.gada 18.jūnijā Ministru kabinets atbalstīja Standartizācijas samitu kā prioritāru pasākumu Latvijas prezidentūras laikā). Samita organizēšana Latvijā tika apstiprināta 2013.gada 20. –21.novembra CEN/CENELEC ģenerālajā asamblejā Dānijā. Samita organizēšanai jau šogad nepieciešams finansējums 10 000 *euro* apmērā, lai nodrošinātu pasākuma atpazīstamību un gūtu pēc iespējas lielāku pievienoto vērtību no samita norises. Samita marketinga pasākumiem jāaptver gan Latvijas uzņēmēji, radot pēc iespējas lielāku interesi par standartizācijas nozīmīgumu uzņēmējdarbībā, gan Eiropas standartizācijas institūciju dalībvalstīs. Lai paaugstinātu izpratni par Latvijas prezidentūras prioritātēm un standartizāciju, kā arī veicinātu uzņēmēju iesaistīšanos samitā, jāsagatavo informatīvie materiāli.

Plānots organizēt informatīvos pasākumus Latvijas reģionos un intervējot uzņēmējus, izveidot Latvijas uzņēmēju pieredzes apkopojumu par dalību standartizācijā un standartu piemērošanu (nepieciešams finansējums 4 000 *euro* apmērā). Jāizveido uzaicinājums uz Latviju video formātā, kas reprezentē Latvijas valsti un tās vērtības (šāda video sagatavošanas izmaksas sastāda 2 000 *euro*), jāizstrādā „4. Eiropas standartizācijas samita”, „42. CEN ģenerālās asamblejas” un „55. CENELEC ģenerālās asamblejas” logotipus (nepieciešams 1 500 *euro*). Tāpat atbilstoši CEN/CENELEC izvirzītajām prasībām, uzņemošajai pusei ir jāizveido interneta mājas lapa. Šai Interneta vietnē bez praktiskās informācijas par samitu tiktu ievietota arī informācija, kas Latvijas uzņēmējiem dotu plašāku ieskatu pasākumā, ieguvumiem no tā un iespējām piedalīties (šādas mājas lapas un logotipu izveides aptuvenās izmaksas ir 2 500 *euro*).

Ekonomikas ministrija ir izanalizējusi 2014.gada budžeta programmas 96.00.00 „Latvijas Prezidentūras Eiropas Savienības Padomē nodrošināšana 2015.gadā” izdevumus, finanšu nepieciešamību, kā arī pieejamo apropriāciju un secina, ka nepieciešams pārdalīt finansējumu starp budžeta izdevumu kodiem atbilstoši ekonomiskajām kategorijām un veikt šādas budžeta izmaiņas – nepalielinot izdevumus atlīdzībai 115 410 *euro*, novirzīt atalgojumam piemaksām 115 410 *euro*, kapitālajiem izdevumiem 33 060 *euro* un subsīdijām dotācijām 10 000 *euro* attiecīgi samazinot izdevumus precēm un pakalpojumiem 43 060 *euro* apmērā.

Grozījumi paredz veikt attiecīgas izmaiņas Ekonomikas ministrijas budžeta programmā 96.00.00 „Latvijas Prezidentūras Eiropas Savienības Padomē nodrošināšana 2015.gadā”, nepalielinot gada kopējo izdevumu un ieņēmumu apjomu, un tie atspoguļoti tabulā.

*tabula*

*euro*

|  |  |  |  |
| --- | --- | --- | --- |
| **96.00.00 „Latvijas prezidentūras Eiropas Savienības Padomē nodrošināšana 2015.gadā” (budžeta izpildītājs EM)** | Apstiprināts 2014.gada budžets | Priekšlikumi izmaiņām | 2014.gada budžets ar izmaiņām |
| **Resursi izdevumu segšanai** | ***3 109 595*** | ***0*** | ***3 109 595*** |
| **Dotācija no vispārējiem ieņēmumiem** | 3 109 595 |  | 3 109 595 |
| **Izdevumi – kopā** | ***3 109 595*** | ***0*** | ***3 109 595*** |
| **Uzturēšanas izdevumi** | 3 046 704 | - 33 060 | 3 013 644 |
| **Kārtējie izdevumi** | 3 046 704 | - 43 060 | 3 003 644 |
| Atlīdzība | 1 562 588 |  | 1 562 588 |
| Atalgojums | 573 553 | 115 410 | 688 963 |
| Preces un pakalpojumi | 1 484 116 | -43 060 | 1 441 056 |
| Subsīdijas un dotācijas |  | 10 000 | 10 000 |
| Kapitālie izdevumi | 62 891 | 33 060 | 95 951 |
| Pamatkapitāla veidošana | 62 891 | 33 060 | 95 951 |

Papildus norādām, ka apropriācijas pārdale neietekmēs nākamajiem periodiem noteiktos maksimāli pieļaujamos izdevumu apjomus un nepalielinās iestāžu ilgtermiņa saistību pilnvaru limitus.

Saskaņā ar Likuma par budžetu un finanšu vadību 9.panta trīspadsmitās daļas 1.punktu un likuma „Par valsts budžetu 2014. gadam” 32. un 35.pantu, finanšu ministram ir tiesības budžeta resoram gadskārtējā valsts budžeta likumā noteiktās apropriācijas ietvaros pārdalīt apropriāciju starp budžeta izdevumu kodiem atbilstoši ekonomiskajām kategorijām, ja ir pieņemts attiecīgs Ministru kabineta lēmums.

Ņemot vērā minēto, lūdzam Ministru kabinetam atbalstīt iesniegto priekšlikumu par Ekonomikas ministrijas valsts pamatbudžeta programmas 96.00.00. „Latvijas prezidentūras Eiropas Savienības Padomē nodrošināšana 2015.gadā” ietvaros apropriācijas pārdali starp budžeta izdevumu kodiem atbilstoši ekonomiskajām kategorijām.

Ekonomikas ministrs V. Dombrovskis

Vizē:

valsts sekretāra vietā

Stratēģiskās plānošanas un resursu vadības

departamenta direktore V.Feodorova

25.06.2014.

1462

M.Rone

67013265, Mara.Rone@em.gov.lv

R.Miļevska

67013180, Renate.Milevska@em.gov.lv